মহেন্দ্র সিংহ ধোনির অবসর নিয়ে যখন অনেকে কৌতূহলী হয়ে পড়েছেন, তখন রবি শাস্ত্রী জানিয়ে দিলেন, এখনও অনেক ক্রিকেট বেঁচে রয়েছে প্রাক্তন অধিনায়কের মধ্যে। এমনকী, ধোনির অর্ধেকও এখনও ফুরোয়নি বলে মন্তব্য হেড কোচের।
শ্রীলঙ্কার বিরুদ্ধে দাপটের সঙ্গে ওয়ান ডে সিরিজ জিতে নিয়েছে ভারত। এক ম্যাচ বাকি থাকতেই ৪-০ এগিয়ে বিরাট কোহলিরা। টেস্ট সিরিজে হোয়াইটওয়াশের পর ওয়ান ডে-তে ৫-০ ফলাফলের অপেক্ষা শুরু করে দিয়েছেন ভক্তরা। রবি শাস্ত্রী অবশ্য মুগ্ধ ধোনিকে নিয়ে। ‘‘দলের ওপর এম এস ধোনির প্রভাব দেখার মতো।  ও ড্রেসিংরুমে একজন জীবন্ত কিংবদন্তি। ক্রিকেটের অলঙ্কার ধোনি। সুদূর কল্পনাতেও ওকে শেষ হয়ে গিয়েছে বলতে পারছি না। ও অর্ধেকও শেষ হয়নি এখনও,’’ সংবাদ সংস্থাকে দেওয়া এক সাক্ষাৎকারে বলেছেন কোহলিদের হেড কোচ। শাস্ত্রী যোগ করেছেন, ‘‘যদি কেউ মনে করে থাকেন ধোনি শেষ, ভুল করবেন। তাহলে আরও অনেক চমক তাঁদের জন্য অপেক্ষা করে রয়েছে। ওর মতো অভিজ্ঞ ক্রিকেটারের এখনও অনেক কিছু দেওয়ার রয়েছে।’’
ধোনিকে দেশের সেরা উইকেটকিপার বলতেও দ্বিধা নেই শাস্ত্রীর। বলেছেন, ‘‘কীভাবে ক্রিকেটার নির্বাচন করা হয়? যখন কেউ ভাল খেলে। এবং সীমিত ওভারের ক্রিকেটে ধোনি শুধু ভালই নয়, দেশের সেরা উইকেটকিপার। ওর ব্যাটিং পরিসংখ্যানই বা লোকে ভুলে যাচ্ছে কী করে? কেউ দীর্ঘদিন জাতীয় দলে খেললেই সঙ্গে সঙ্গে তার বিকল্প খোঁজা শুরু করে দেওয়া হয় কেন! সুনীল গাওস্করের বয়স ৩৬ বছর হয়ে গেলে বা সচিন তেন্ডুলকর ৩৬ পেরিয়ে গেলে ওদের বিকল্প খোঁজা কি শুরু করা যায়? ধোনি এখনও নিজের কাজে দেশের সেরা। তাহলে শুধু শুধু এইসব ভাবনাকেই বা প্রশ্রয় দেওয়া হবে কেন?’’
২০১৯ ওয়ান ডে বিশ্বকাপের আগে ৪০টি ম্যাচ খেলবে ভারত। সেই ম্যাচগুলোতে পরীক্ষা-নিরীক্ষা করে সকলকে খেলিয়ে দেখে নেওয়া হবে বলেও জানিয়েছেন শাস্ত্রী। সঙ্গে যোগ করেছেন, ‘‘ওয়ান ডে-তে পরীক্ষা করব আমরা। ফলাফল নিয়ে অত ভাবছি না।’’
চতুর্থ ওয়ান ডে-তে অপরাজিত হাফসেঞ্চুরি করেছিলেন মণীশ পাণ্ডে। প্রথম একাদশে নিজের জায়গা পাকা করে ফেলার জন্য ঝাঁপাতে চান তিনি। শুক্রবার সাংবাদিক বৈঠকে মণীশ বলেছেন, ‘‘মিডল অর্ডারেই আমি ব্যাট করি। ৪ থেকে ৬ নম্বরের মধ্যে বিভিন্ন পোজিশনে ব্যাটিং করেছি জাতীয় দলের হয়ে। আমি সবরকম জায়গায় ব্যাট করার জন্যই প্রস্তুত থাকি। সুযোগ পেলেই আমার প্রথম লক্ষ্য থাকবে রান করে প্রথম একাদশে নিজের জায়গাটা পাকা করে ফেলা।’’ যোগ করেছেন, ‘‘ভাল খেললে ব্যাটিং অর্ডারে ওপরের দিকে নামার সুযোগও থাকবে।’’